Boris Johnson oorleef mosie van wantroueBoris Johnson (Foto: Tolga AKMEN / AFP) Boris Johnson bly aan as Britse eerste minister. Johnson het Maandagaand ŉ mosie van wantroue oorleef wat sy Konserwatiewe Party (Tories) teen hom ingestel het in die lig van die sogenaamde “Partygate”-skandaal. Altesaam 59% van die stemme was ten gunste daarvan dat Johnson in sy amp aanbly. Dit blyk egter dat die premier se gesag tog skade gely het, aangesien meer as 40% van Tory-LP’s aangedui het dat hulle nie vertroue in hom het nie. Altesaam 211 LP’s het gestem dat hulle vertroue in Johnson se leierskap het, terwyl 148 teen hom gestem het. BBC berig Johnson het minder stemme ontvang as die voormalige premier Theresa May (63%) toe sy ŉ mosie van wantroue in 2018 oorleef het. May het ses maande daarna bedank weens ŉ dooiepunt oor die destydse Brexit-ooreenkoms. Downing Street sê Maandagaand se stemuitslag “hernu die eerste minister se mandaat” en laat die Britse regering toe om “meedoënloos te fokus op die kwessies wat ons kiesers kwel”. Sir Keir Starmer, die leier van die Arbeidersparty, wys egter nou daarop dat Johnson se Konserwatiewe Party “verdeeld” is. Die liberaal-demokratiese leier, sir Ed Davey, het op sy beurt gesê Johnson kon dalk daarin slaag om aan bewind te bly, maar “sy reputasie is aan flarde en sy gesag nou heeltemal daarmee heen”. Maroela Media het vroeër berig ŉ verdoemende interne ondersoek het verlede maand bevind dat Johnson tydens die inperking ŉ “kultuur van partytjies” in Downingstraat toegelaat het. Johnson is onder die talle mense in Downingstraat wat boetes van die polisie ontvang het vir die oortreding van die Covid-19-regulasies. Johnson en sy party het onder hewige kritiek deurgeloop oor die partytjies wat tydens die Covid-19-inperking in Downingstraat plaasgevind het, terwyl Britse burgers in hul huise vasgekluister was. Die mosie van wantroue volg boonop op ŉ onstuimige drie jaar vir Johnson, waartydens die premier onder hewige kritiek deurgeloop het oor die instelling van Brexit en Brittanje se reaksie op die Covid-19-pandemie.